Document ID: /roh_data/filtered/fineweb-2-filterrobots_roh.jsonl.gz/46865

Tiefbauamt
Uffizi da construcziun bassa
Ufficio tecnico
La regenza ha approvà il project "Surveglianza e preavertiment Brinzauls 2019−2024" da la vischnanca d'Alvra. Ultra da quai ha ella deliberà ina contribuziun chantunala da maximalmain 720 000 francs sa basond sin la legislaziun forestala ed in'ulteriura contribuziun da maximalmain 54 000 francs sa basond sin la lescha davart las vias.
A Brinzauls è en gir ina sedimentaziun da grond spazi che chaschuna adina puspè bovas e crudadas da grippa che pericliteschan il vitg sco er la via chantunala. I èn gia vegnids installads plirs sistems da mesiraziun, cun ils quals ils moviments da las massas da grippa han pudì vegnir registrads e survegliads. Ultra da quai è vegnì endrizzà in sistem d'alarm sco er concepì in dispositiv da segirezza. Per survegliar ils moviments e per survegnir infurmaziuns davart periclitaziuns acutas tras eveniments pli gronds duai vegnir cuntinuà cun il sistem da preavertiment existent durant ils onns 2019 fin 2024. Il medem mument duai quel vegnir cumplettà ed engrondì cun novs indrizs, nua che quai è necessari. Per ch'i possian vegnir gudagnadas permanentamain datas fitg precisas davart ils moviments da la costa, er sche la visibilitad n'è betg buna, vegn duvrà in georadar a partir d'immediat.